Dringende waarskuwing vir Wes-Kaap uitgereikFoto: Pixabay Die Wes-Kaapse regering en die Stad Kaapstad het Maandag ernstige weerwaarskuwings uitgereik en gesê dié provinsie se inwoners moet hulself vandeesweek staal vir moontlike storms en oorstromings as gevolg van reënerige, winderige weer met sneeu in sommige dele van die provinsie. Die Stad Kaapstad het in ŉ verklaring gesê die Wes-Kaapse ramprisikobestuurspanne en nooddienste is Maandag gewaarsku om gereed te staan vir die moontlike gevolge van dié koue front wat vermoedelik die Wes-Kaap Dinsdagaand gaan tref. Volgens die verklaring kan die verwagte swaar reën tot oorstromings, uitermatige sterk kus- en binnelandse winde, sneeuvalle, algemene stormtoestande en stormsee-toestande lei. Sowat 50 mm reën word vir Woensdag alleen verwag. Sneeu word ook oor die westelike helfte van die Wes-Kaap en in sommige dele van die Noord-Kaap verwag. Volgens die verklaring word sterk wind, wat na verwagting ŉ snelheid van 65 tot 90 km/h langs die Suid-Weskus gaan bereik, vir die hele Wes-Kaapse binneland verwag. Golwe van tot agt meter word verder ook suid van Alexanderbaai verwag. Vir Lambertsbaai en Kaap Agulhas is ŉ waarskuwing vir golwe so hoog soos 12 meter uitgereik. “Hierdie golwe sal ook langgolfperiodes hê, wat heel waarskynlik skade aan die kusstreke langs die wes- en suidwestelike kus en in ’n mindere mate ook die suidkus sal aanrig,” lui die verklaring. Anton Bredell, Wes-Kaapse LUR vir plaaslike regering, het gesê hoewel dié reën in die droogtegeteisterde Wes-Kaap verwelkom word, is dit uiters noodsaaklik dat inwoners van die provinsie op hul hoede bly vir storms en oorstromings.